**Fritixerno** (en gótico *Frithugarnis*) (? ? 380), godo tervingo, foi rei dos visigodos de 376 a 380 e destacou entre os caudillos militares que provocaron a caída do Imperio romano de Occidente.

Traxectoria
-----------

Sólido do emperador Valente (364-378)
Rival de Atanarico, outro gran xuíz ou caudillo visigodo, Fritixerno (cuxo nome significa "Desexando a paz") foi apoiado polo emperador romano Valente principalmente pola súa adhesión ao arianismo, unha forma de cristianismo moi estendida nesta época e coa que Valente simpatizaba, mentres que Atanarico permaneceu fiel á relixión xermana pagá porque pensaba que o espallamento do cristianismo provocaría o abandono das tradicións godas.

No 376, coa aparición dos hunos, os godos baixo o mando de Atanarico intentaron resitir pero este foi derrotado o que provocou o saqueo do seu territorio e que a maior parte dos godos non recoñecesen a súa autoridade e elixiron a Fritixerno e Alavivo mentres os tervingos que permaneceron fieis a Atanarico agocháronse nos Cárpatos. Polo despois, xa baixo o mando destes dous solicitaron a Valente permiso, que este concedeu, para cruzar o Danubio e instalárense en territorio romano, onde os hunos non poderían alcanzalos. O permiso foi concedido polo apoio de Fritixerno a Valente cando este loitou contra Atanarico. Foron instalados na provincia de Mesia e, a cambio de seren tratados como cidadáns romanos, como contraprestación, debían ofrecer continxentes militares cando se solicitase. Aos poucos, empezou Fritixerno a ter serios problemas para gobernar ao seu pobo, debido en gran parte ao feito de que moitos seguidores de Atanarico tamén lograron cruzar o Danubio. Estímase que a cifra total dos que conseguiron cruzar o Danubio estaría polos douscentos mil. Neste momento, Alavivo aparece como líder dos tervingos por diante de Fritixerno, posiblemente por ter unha posición aristrocrática máis elevada.

### Conflito cos romanos

En 377, os visigodos pediron axuda ao Emperador para combater as fames negras que estaban arrasando as súas terras. Os gobernadores destas terras, Lucipino e Máximo, non só non solucionaron o problema, senón que o acrecentaron coa súa actitude belixerante. Sen outras alternativas máis que loitar ou morrer, Fritixerno conduciu ao seu pobo á guerra, conquistando en pouco tempo gran parte da provincia veciña de Tracia, moito máis rica. A crise continuou no 378, e o 9 de agosto dese ano Fritixerno vingou a derrota que sufrira o seu pobo na batalla de Naissus, 109 anos antes, inflixindo ao Imperio romano a súa maior derrota militar en séculos, a batalla de Adrianópolis.

A vitoria de Fritixerno pronto levou aos visigodos a controlar a maior parte da península Balcánica, incluída Grecia. Só pequenas áreas e cidades, como Atenas e Constantinopla, quedaron libres do seu saqueo, en parte debido á falta dos instrumentos de asedio adecuados no exército de Fritixerno.

Fritixerno continuou vencendo aos romanos durante os dous anos seguintes á súa gran vitoria, gañando o recoñecemento como rei da maioría dos visigodos instalados no Imperio. Cando morreu, Atanarico converteuse en rei da totalidade dos visigodos e asinou finalmente a paz cos romanos.

Notas
-----

1. 1 2 3  Wolfram (1990), p. 72.
2. ↑  Wolfram (1964), p. 69.
3. ↑  Wolfram (1990), p. 69.
4. ↑  Frasseto (2003), p. 46.
5. ↑  Martos Rubio (2011), p. 107.

Véxase tamén
------------

### Bibliografía

* Frassetto, G. (2003). *Encyclopedia of Barbarian Europe. Society in Transformation* (en inglés). Santa Barbara, CA: ABC-CLIO. ISBN 9781576072639.
* Hughs, Ian (2013). *Imperial Brothers: Valentinian, Valens and the Disaster at Adrianople* (en inglés). Barnsley: Pen and Sword. ISBN 1848844174.
* Martos Rubio, A. (2011). *Breve historia de Atila y los hunos* (en castelán). Madrid: Ediciones Nowtilus. ISBN 9788499670164.
* Wolfram, Herwig (1990). *History of the Goths* (en inglés). Berkeley / Os Ánxeles / Londres: University of California Press. ISBN 9780520069831.

### Outros artigos

* Imperio Romano de Occidente

* Reino visigodo
* Lista dos reis visigodos
* Moeda visigoda

|  |  |  |
| --- | --- | --- |
| Predecesor:**Alavivo** | **Caudillo dos Tervingos**376 – 380 | Sucesor:**Alarico I** |

|  |  |
| --- | --- |
| Control de autoridades | 
* Wd: Q159712
* WorldCat
* VIAF: 36638479
* LCCN: no2004111077
* Treccani: fritigerno

 |